ಬಾಡಿಗೆ ಪಡೆದ ವಾಹನಗಳ ಮಾರಾಟ: ಐದು ಮಂದಿ ಬಂಧನ ಬೆಂಗಳೂರು: ಟ್ರಾವೆಲ್ ಏಜೆನ್ಸಿಗಳಿಂದ ಬಾಡಿಗೆ ಪಡೆದ ವಾಹನಗಳ ನೋಂದಣಿ ಸಂಖ್ಯೆ ಬದಲಾಯಿಸಿ, ಮಾರಾಟ ಮಾಡುತ್ತಿದ್ದ ಐವರು ಆರೋಪಿಗಳನ್ನು ಯಶವಂತಪುರ ಪೊಲೀಸರು ಬಂಧಿಸಿದ್ದಾರೆ. ಬೆಳಗಾವಿ ಜಿಲ್ಲೆಯ ಆರೀಫ್ 26 ಹಾಗೂ ಕೌಸ್ತುಭ 32, ಚಂದ್ರ ಬಡಾವಣೆಯ ಅಮರ್ 26, ಎಸ್.ಪಾಷಾ 23, ಚಾಮರಾಜಪೇಟೆಯ ತೌಸೀಫ್ 26 ಬಂಧಿತರು. ಆರೋಪಿಗಳಿಂದ 32 ಲಕ್ಷ ಬೆಲೆಬಾಳುವ ದುಬಾರಿ ಕಾರು ಹಾಗೂ 13 ದ್ವಿಚಕ್ರ ವಾಹನಗಳನ್ನು ಜಪ್ತಿ ಮಾಡಲಾಗಿದೆ ಎಂದು ಉತ್ತರ ವಿಭಾಗದ ಡಿಸಿಪಿ ಧರ್ಮೇಂದ್ರ ಕುಮಾರ್ ಮೀನಾ ತಿಳಿಸಿದ್ದಾರೆ. ದೂರುದಾರ ಗಿರೀಶ್ ಎಂಬ ಉದ್ಯಮಿ, ವ್ಯವಹಾರ ಸಂಬಂಧ ಬೆಳಗಾವಿಗೆ ಹೋಗಿ ಬರುತ್ತಿದ್ದಾಗ ಅವರಿಗೆ ಆರೋಪಿಗಳಾದ ಆರೀಫ್ ಮತ್ತು ಕೌಸ್ತುಭ ಅವರ ಪರಿಚಯವಾಗಿತ್ತು. ತಮ್ಮನ್ನು ವಾಹನಗಳ ಡೀಲರ್ಗಳೆಂದು ಪರಿಚಯಿಸಿಕೊಂಡಿದ್ದ ಆರೋಪಿಗಳು ಕಡಿಮೆ ಬೆಲೆ ವಾಹನ ನೀಡುವುದಾಗಿ ಹೇಳಿದ್ದರು. ಕಳೆದ ಭಾನುವಾರ ಗಿರೀಶ್ ಅವರಿಗೆ, ಫಾರ್ಚೂನರ್ ಕಾರೊಂದು 5 ಲಕ್ಷಕ್ಕೆ ಮಾರಾಟಕ್ಕಿದೆ. ಕಾರಿನ ದಾಖಲಾತಿಗಳು ಬೆಳಗಾವಿಯಲ್ಲಿವೆ ಎಂದು ಹೇಳಿ ಐದು ಸಾವಿರ ಮುಂಗಡ ಹಣ ಪಡೆದುಕೊಂಡು ಹೋಗಿದ್ದರು. ಮತ್ತಿಕೆರೆ ಬಳಿ ಕಾರಿನಲ್ಲಿ ಟೆಸ್ಟ್ ಡ್ರೈವ್ ಕೂಡ ಮಾಡಿದ್ದರು. ಆರೋಪಿಗಳು ನೀಡಿದ್ದ ದಾಖಲಾತಿಗಳನ್ನು ಆನ್ಲೈನ್ನಲ್ಲಿ ಪರಿಶೀಲಿಸಿದಾಗ ಅದು ನಕಲಿ ಎನ್ನುವುದು ಗೊತ್ತಾಯಿತು. ಗಿರೀಶ್ ಕೂಡಲೇ ಪೊಲೀಸರಿಗೆ ದೂರು ನೀಡಿದ್ದರು. ಗೋವಾಗೆ ಪ್ರವಾಸ ಹೋಗಿದ್ದಾಗ ಸ್ಥಳೀಯ ಟ್ರಾವೆಲ್ಸ್ನಿಂದ ಕಾರನ್ನು ಬಾಡಿಗೆಗೆ ಪಡೆದುಕೊಂಡು, ಬೆಳಗಾವಿಗೆ ತಂದಿದ್ದರು. ಅದರ ನೋಂದಣಿ ಸಂಖ್ಯೆ ಬದಲಿಸಿ, ಮಾರಲು ಯತ್ನಿಸಿದ್ದಾರೆ. ಇದೇ ರೀತಿ ಹಲವು ವಾಹನಗಳನ್ನು ಮಾರಾಟ ಮಾಡಿದ್ದಾರೆ ಎಂದು ಹಿರಿಯ ಪೊಲೀಸ್ ಅಧಿಕಾರಿಯೊಬ್ಬರು ತಿಳಿಸಿದರು.